
Text rozhodnutia
Súd: Krajský súd Košice Spisová značka: 15CoE/430/2012 Identifikačné číslo súdneho spisu: 7811209187 Dátum vydania rozhodnutia: 22. 11. 2012 Meno a priezvisko sudcu, VSÚ: JUDr. Valéria Mihalčínová ECLI: ECLI:SK:KSKE:2012:7811209187.1 Uznesenie Krajský súd v Košiciach v exekučnej veci oprávneného: Mesto Rožňava, IČO: 00328758, so sídlom Šafárikova č. 29, Rožňava, proti povinnému: A. I., nar. XX.XX.XXXX, trvale bytom O. Č.. XX, U., právne zastúpeného JUDr. Hedvigou Gallovou, advokátkou, so sídlom Čučmianska dlhá č. 2, Rožňava, o vymoženie 350,59 Eur, o odvolaní povinného proti uzneseniu Okresného súdu Rožňava zo dňa 29. marca 2012, č. k. 12Er/934/2011-44, takto r o z h o d o l : V r a c i a vec súdu prvého stupňa ako bezdôvodne predloženú. o d ô v o d n e n i e : Napadnutým uznesením súd prvého stupňa námietky povinného proti exekúcii zamietol. Uznesenie vydal vyšší súdny úradník. Proti tomuto uzneseniu v zákonnej lehote podal odvolanie povinný prostredníctvom svojej právnej zástupkyne. Odvolací súd skôr, než pristúpil k vecnému preskúmaniu napadnutého uznesenia, zaoberal sa otázkou dôvodnosti predloženia vyššie uvedeného odvolania na rozhodnutie a dospel k záveru, že vec mu bola predložená bezdôvodne. Podľa ust. § 374 ods. 4 O.s.p. proti rozhodnutiu súdneho úradníka alebo justičného čakateľa je vždy prípustné odvolanie. Odvolaniu podanému proti rozhodnutiu, ktoré vydal súdny úradník alebo justičný čakateľ, môže v celom rozsahu vyhovieť sudca, ktorého rozhodnutie sa považuje za rozhodnutie súdu prvého stupňa; ak sudca odvolaniu nevyhovie, predloží vec na rozhodnutie odvolaciemu súdu. Ak odvolanie podané v odvolacej lehote oprávnenou osobou smeruje proti rozhodnutiu súdneho úradníka alebo justičného čakateľa, proti ktorému zákon odvolanie nepripúšťa (§ 202), rozhodnutie sa podaním odvolania zrušuje a opätovne rozhodne sudca. Podľa ust. § 202 ods. 2 O.s.p. odvolanie nie je prípustné ani proti uzneseniu v exekučnom konaní podľa osobitného zákona, ak tento osobitný zákon neustanovuje inak, a ani proti uzneseniu v konaní o vymáhanie súdnych pohľadávok podľa osobitného zákona. Z dikcie citovaného zákonného ustanovenia vyplýva zásada, v zmysle ktorej proti uzneseniam vydaným v exekučnom konaní podľa Exekučného poriadku odvolanie nie je prípustné, pokiaľ nie je výslovne ustanovené v tomto predpise, že odvolanie prípustné je. Napadnutým uznesením súd prvého stupňa námietky povinného proti exekúcii zamietol. Osobitným predpisom pre exekučné konanie je zákon č. 233/1995 Z. z. o súdnych exekútoroch a exekučnej činnosti /Exekučný poriadok/. Podľa § 50 ods. 1 zákona č. 233/1995 Z. z. o súdnych exekútoroch a exekučnej činnosti (Exekučného poriadku) povinný môže vzniesť u exekútora povereného vykonaním exekúcie do 14 dní od doručenia upovedomenia o začatí exekúcie námietky proti exekúcii, ak po vzniku exekučného titulu nastali okolnosti, ktoré spôsobili zánik vymáhaného nároku alebo bránia jeho vymáhateľnosti, alebo ak sú tu iné dôvody, pre ktoré je exekúcia neprípustná. To isté platí, ak sa namieta, že oprávnený alebo povinný nie sú právnymi nástupcami osoby uvedenej v exekučnom titule. Námietky musia byť odôvodnené a na dodatočne uvedené dôvody sa neprihliadne. Ak po podaní námietok exekútor upustil od vykonania exekúcie (§ 46), o námietkach netreba rozhodnúť. Podľa § 50 ods. 4 Exekučného poriadku proti rozhodnutiu, ktorým sa vyhovelo námietkam, je prípustné odvolanie. Uvedená zákonná úprava pripúšťa odvolanie len proti rozhodnutiu, ktorým súd vyhovie námietkam povinného proti exekúcii. Argumentum a contrario potom platí, že proti rozhodnutiu, ktorým súd námietkam nevyhovel resp. ich zamietol, zákon možnosť podať odvolanie nepripúšťa. Zároveň v súlade s aplikáciou ustanovenia § 202 ods. 2 O.s.p. platí, že proti takémuto uzneseniu odvolanie prípustné nie je. Keďže však ide o rozhodnutie vydané vyšším súdnym úradníkom, v zmysle vyššie citovaného ustanovenia § 374 ods. 4 O.s.p. rozhodnutie sa podaním odvolania zo zákona zrušilo a opätovne vo veci rozhodne zákonný sudca. Nesprávne teda postupoval súd prvého stupňa, keď predložil vec odvolaciemu súdu na rozhodnutie s úpravou, že "sudca nemieni vyhovieť odvolaniu povinného". Vzhľadom na skutočnosť, že podaním odvolania voči uvedenému uzneseniu došlo k jeho zrušeniu, nemal o čom odvolací súd rozhodovať, preto vracia vec súdu prvého stupňa bez rozhodnutia o odvolaní ako bezdôvodne predloženú s tým, že opätovne vo veci rozhodne zákonný sudca. Rozhodnutie bolo prijaté senátom pomerom hlasov 3 : 0 (§ 3 ods. 9 zákona č.757/2004 Z. z. v znení účinnom od 1. mája 2011). Poučenie: Proti tomuto uzneseniu odvolanie n i e j e prípustné.

